બોલીવુડના આ7સ્ટાર્સ નોકરોને પણ માને છે પોતાના પરિવારના સભ્યો, નંબર7તો મેડિકલ બિલનો પણ ઉઠાવે છે ખર્ચ – Online88Media\nબોલીવુડના આ7સ્ટાર્સ નોકરોને પણ માને છે પોતાના પરિવારના સભ્યો, નંબર7તો મેડિકલ બિલનો પણ ઉઠાવે છે ખર્ચ\nFebruary 20, 2021 mansiLeaveaComment on બોલીવુડના આ7સ્ટાર્સ નોકરોને પણ માને છે પોતાના પરિવારના સભ્યો, નંબર7તો મેડિકલ બિલનો પણ ઉઠાવે છે ખર્ચ\nઆપણી બોલીવુડની દુનિયાના સ્ટાર્સ પોતાની લક્ઝુરિયસ લાઈફસ્ટાઈલ માટે જાણીતા છે અને તેમનું ઘર પણ ખૂબ જ લક્ઝુરિયસ હોય છે અને તેમના ઘરે ઘણા નોકરો કામ કરે છે. આપણી ફિલ્મી દુનિયામાં કેટલાક સ્ટાર્સ એવા પણ છે જે માત્ર સુંદર અભિનેતા કે અભિનેત્રી નથી પરંતુ સાથે એક સારા વ્યક્તિ પણ છે અને તેમનામાં દયાભાવના કૂટી-કૂટીને ભરેલી છે. અને આ સ્ટાર્સ તેમના નોકરોને પોતાના પરિવારના સભ્યો માને છે અને તેમને તે જ માન આપે છે જે ઘરના સભ્યોને આપવામાં આવે છે અને તેમની સાથે હંમેશા આદર પૂર્વક વર્તન કરે છે. તો ચાલો જાણીએ આ લિસ્ટમાં ક્યા ક્યા સ્ટાર્સ શામેલ છે.\nસલમાન ખાન: બોલીવુડના દબંગ ખાન તરીકે ઓળખાતા સલમાન ખાન આ લિસ્ટમાં પહેલા નંબર પર શામેલ છે અને સલમાન ખાન આજે બોલીવુડ ઇન્ડસ્ટ્રીના સૌથી મોટા સુપરસ્ટારમાંના એક છે અને સલમાન ખાન જે રીતે રીલ લાઇફમાં બધાનું દિલ જીતી લે છે રિયલ લાઈફમાં પણ સલમાન ખાનનો સ્વભાવ એવો જ છે અને તે એક ખૂબ જ દયાવાન વ્યક્તિ છે. જણાવી દઈએ કે સલમાન ખાનના ઘરમાં એક નોકર કામ કરે છે જે છેલ્લા 50 વર્ષથી તેમના ઘરે કામ કરી રહ્યો છે અને સલમાન ખાન આ નોકરને તેના પરિવારનો સભ્ય માને છે અને તે તેનું ખૂબ જ માન અને સન્માન કરે છે.\nજાન્હવી કપૂર: બોલીવુડ અભિનેત્રી જાહ્નવી કપૂરનું નામ પણ આ લિસ્ટમાં શામેલ છે. અને જાહ્નવી કપૂરને તેની માતા શ્રીદેવીનો પડછાયો હોવાનું કહેવામાં આવે છે અને દિવંગત અભિનેત્રી શ્રીદેવી એક ટેલેંટેડ અભિનેત્રી હોવાની સાથે ખૂબ જ સારી વ્યક્તિ પણ હતી અને શ્રીદેવીના અવસાન પછી જાહ્નવી કપૂર પણ પોતાના ઘરે કામ કરતા નોકરોને ખૂબ માન આપે છે અને હંમેશા રિસ્પેક્ટથી વાત કરે છે.\nઆલિયા ભટ્ટ: બોલીવુડ અભિનેત્રી આલિયા ભટ્ટનું નામ પણ આ લિસ્ટમાં શામેલ છે અને આલિયા પણ તેના ઘરના નોકરો સાથે ખૂબ સારું વર્તન કરે છે. અને થોડા સમય પહેલા જ આલિયાએ તેના મેડ સાથેની એક તસવીર પણ શેર કરી છે જે ખૂબ વાયરલ પણ થઈ હતી. આ ઉપરાંત આલિયાએ એક વખત પોતાના ડ્રાઈવરને કોઈ સમસ્યાને કારણે તેની મદદ માટે તેને લગભગ 50 લાખ રૂપિયા પણ આપ્યા હતા.\nધર્મેન્દ્ર: બોલીવુડ અભિનેતા ધર્મેન્દ્રનું નામ પણ આ લિસ્ટમાં શામેલ છે અને દેઓલ પરિવારમાં નોકરો સાથે ખૂબ સારો વ્યવહાર કરવામાં આવે છે અને ધર્મેન્દ્ર તેના બધા નોકરોનું ખૂબ ધ્યાન રાખે છે.\nસૈફ અલી ખાન: બોલીવુડના નવાબ ખાન કહેવાતા સૈફ અલી ખાન પણ આ લિસ્ટમાં શામેલ છે. અને સૈફ અલી ખાન તેના ઘરમાં કામ કરતા દરેક સ્ટાફને તેમનો પરિવાર માને છે અને તેમનું ખૂબ સન્માન કરે છે.\nદીપિકા પાદુકોણ: બોલીવુડ અભિનેત્રી દીપિકા પાદુકોણ કે જે આજના સમયમાં બોલીવુડની સૌથી મોંઘી અભિનેત્રીના લિસ્ટમાં શામેલ છે. અને જે રીતે દીપિકા પોતાની સુંદર એક્ટિંગથી દરેકના દિલ જીતી લે છે, તેવી જ તે રિયલ લાઈફમાં પણ છે. તેનો સ્વભાવ પણ ખૂબ જ સારો છે અને તે તેના ઘરના બધા નોકરોને પોતાનો પરિવાર માને છે અને તેમની સાથે હંમેશા આદર પૂર્વક વાત કરે છે અને તેમને માન આપે છે.\nમલાઈકા અરોરા: બોલીવુડ અભિનેત્રી મલાઇકા અરોરાનું નામ પણ આ લિસ્ટમાં શામેલ છે. અને મલાઇકા અરોરાએ એક ઈંટરવ્યૂમાં કહ્યું હતું કે તેના ઘરમાં જેટલો સ્ટાફ છે તે બધી મહિલાઓ છે. તે પોતાના ઘરે કામ કરતી બધી મેડનું સંપૂર્ણ ધ્યાન રાખે છે અને તેમને માન પણ આપે છે. જણાવી દઈએ કે મલાઈકા પોતાના ઘરે કામ કરતી મેડનું મેડિકલ બિલ પણ ચુકવે છે.\nસમીરા રેડ્ડીએ પતિ સાથે ગોવામાં મચાવ્યો ગદર, જુવો તેની વાયરલ બોલ્ડ તસવીરો\nહોળી સોંગ: બોલીવુડના આ ગીત ખૂબ જ સુંદર બનાવી દેશે તમારી હોળી, દરેક છે એકથી એક ચઢિયાતા


દુનિયાના સૌથી અનોખા પુલ : જેની ડિઝાઇન જોઇ તમે પણ આર્શ્ચ્રચકિત બની જશો.!! - Gujaratmitra Daily Newspaper\nદુનિયાના સૌથી અનોખા પુલ : જેની ડિઝાઇન જોઇ તમે પણ આર્શ્ચ્રચકિત બની જશો.!!\nદુનિયાની7અજાયબી ફરવાના સ્થળોમાં મોખરે આવે છે, જો કે દુનિયામાં ઘણી સુવિધાના સાધનો પણ છે જે જોવા લાયક છે, જેમાં દુનિયાના અધભૂત કલાકારોની પ્રતિભા પણ જોઈ શક્ય છે, અને આ જ નમૂનાઓમાં એન્જીનીયરીંગ સાથે તકનીકી સફળતાની છબી પણ જોઈ શકાય છે.\nસિંગાપુરનો હેન્ડરસન વેવ્ઝ બ્રિજ\nસિંગાપુરનો હેન્ડરસન વેવ્ઝ બ્રિજ બે પાર્ક સાથે જોડાયેલો સ્ટીલ અને લાકડાનો બનેલો છે અને તે ધણું લોકપ્રિય છે સિંગાપુર માં હેન્ડરસન રોડ ઉપર ૩૬ મીટર ચાલી રહેલ, હેન્ડરસન મોજાઓ ૨૭૪ મીટર (૮૯૯ ફૂટ) ની લંબાઈ શહેરમાં સૌથી વધુ રાહદારી માત્ર પુલ છે. તે કોઈ આશ્ચર્ય તરીકે આવે છે કે મહાનગર દ્વારા સર્પ સિંગાપુર ડિઝાઇન અઠવાડિયું ૨૦૦૯ ખાતે રાષ્ટ્રપતિ ડિઝાઇન એવોર્ડ માટે ઓફ ધ યર ડિઝાઇન આપવામાં આવી હતી કે તરંગ-આકાર સ્ટીલ પાંસળીના સંપૂર્ણપણે અસાધારણ સ્વરૂપ છે.\nલંડનનો મિલેનિયમ બ્રિજ\nઆ લટ્કતો બ્રિજ છે ગેટસહેડ સ્થિત મિલેનિયમ બ્રિજ છે. આ બ્રિજ 2002માં બન્યો હતો. આનલાક્ષણિકતા ટેડે અને ઉભા રેહવા પર આની ચાલી શકે છે અને નીચેથી જહાજ પાણી માંથી નીકળી શકે છે.સત્તાવાર રીતે લન્ડન મિલેનિયમ ફૂટબ્રિજ તરીકે ઓળખાય છે.અને મિલેનિયમ બ્રિજ, લન્ડન સિટી ઓફ સાથે લિંક લન્ડન માં નદી થેમ્સ પાર પદયાત્રીઓ માટે સ્ટીલ સસ્પેન્શન પુલ છે. તે સાઉથવાર્ક બ્રિજ અને બ્લેકફ્રિઆર્સ રેલવે બ્રિજ વચ્ચે આવેલા છે. આ મિલેનિયમ બ્રિજ માલિકી અને બ્રિજ હાઉસ એસ્ટેટ, લન્ડન કોર્પોરેશન ઓફ ધ સિટી દ્વારા દેખરેખ રાખવામાં આવે છે એક ધર્માદા ટ્રસ્ટ દ્વારા જાળવવામાં આવે છે. પુલ બાંધકામ જૂન 1998માં શરૂ થયો હતો 2000માં ઉદઘાટન થયું હતું.\nઇંગ્લેન્ડનો રોલિંગ બ્રિજ\nઇંગ્લેન્ડનો રોલિંગ બ્રિજ તે લંડન ના પેડિંગ્ટન બેસિન કે ઉપર બનેલ છે. સામાન્ય રીતે તો આ સીધો જ રહે છે, પણ પાણી વધારે આવવાથી આ એના જાતે ત્યાંથી બીજી બાજુ ઘૂમી જાય છે. આ પુલ ચાલવા માટેનો ગુપ્ત રસ્તો છે. જે હાઇડ્રોલિક સિલિન્ડરો દ્વારા ડેક તરફ પડી ભાંગી શકાય છે. બોટ પસાર પરવાનગી માટે, હાઇડ્રોલિક પિસ્ટોન સક્રિય થાય છે અને તેના બે છેડા જોડાવા સુધી પુલ સકર્લ્સ સુધી, તે સમયે આ જળમાર્ગ માતાનો પહોળાઈ એક અડધા માપ એક અષ્ટકોણ આકાર રચે છે. આ જાળવણી અને પુલ ઓપનિંગ મર્ચન્ટ સ્ક્વેર સ્થાવર દ્વારા સંચાલિત થાય છે.\nચેઝપીક બે બ્રીજ-ટનલ\nઅમેરિકા ના વર્જીનીયા શહેર મા આવેલા આ બ્રીજ ની ખાસિયત તમે તસ્વીર મા જોઈ જ શકો છો. ચેઝપીક બે બ્રીજ-ટનલ ની લંબાઈ 28 કી.મી. છે અને તેના મધ્ય ભાગ ને સમુદ્ર ની અંદર 1.7 કી.મી. ટનલ બનાવી ને પસાર કરવામાં આવ્યો છે. આ બ્રીજ ડેલમારવા પેનુંન્સુલા ને વર્જીનીયા સાથે જોડવા માટે બનાવ્યો છે અને તેના કારણે મુસાફરો ને 150 કી.મી. એટલે કે આશરે 1.30 કલાક નો સમય બચાવી શકે છે અને તેની અનોખી બનાવટ મોટા જહાજો ને પણ અડચણો ઉભી કર્યા વિના નાના વાહનો ને લાભ આપે છે.\nહન્શીન એક્ષ્પ્રેસ હાઇવે\nજાપાન ના ઓસાકા શહેર મા આવેલ આ બ્રીજ ને એક ‘ગેટ ટાવર’ નામ ના બિલ્ડીંગ માંથી પસાર કરવામાં આવ્યો છે. જાપાન ની વધારે ભીડ ભર્યા શહેર મા એન્જીનીયરો ની આ અનોખી કમાલ છે.\nભારતનો હાવડા બ્રિજ\nસિતેર વર્ષ કરતા પણ પહેલાંના સમયમા બનેલ હાવડા બ્રિજ એંજિનિયરિંગનો ચમત્કાર છે. ભારતના કોલકતામાં આમ તો ઘણા બ્રીજ છે. પણ આ બ્રીજની ખાસિયત એ છે કે આની નીચે નદીમા જ્યારે મોટા જહાજ પપસાર થાય છે ત્યારે તેણે રસ્તો આપવા માટે અઆ બ્રીજ વચ્ચેથી ખુલ્લી જાય છે. જ્યારે આ બ્રીજ ખુલ્લે ચછે ત્યારે દ્રશ્ય જોવાલાયક બને છે.\nPFIZERની કોરોના વેક્સિનથી નોર્વેમાં 29 લોકોનાં મોત : સરકારની ચિંતા વધી ગઈ\nઉષ્માપૂર્ણ સેક્સ લાઈફ માટે મૂડ લાવવાના ઉપાયો – સમસ્યાઃ શું કરવું ? ઉકેલ: ઉત્તેજના જગાવો\nશું એલર્જી હોય એવા લોકોએ કોરોના વેક્સિન લેવી જોઇએ, જાણો શું છે જવાબ


કોદર – વેબગુર્જરી\n– રા.વિ.પાઠક ‘દ્વિરેફ’\nવકીલ પરમાણંદદાસનાં પત્ની ચન્દનગૌરી ગુજરી ગયાં ત્યારે એમનો બેનો પ્રેમ જાણનારા એમ જ માનતા કે પરમાણંદદાસ કદી આ આઘાતમાંથી ઊભા થઈ શકશે નહિ. પણ તેઓ તો સિદ્ધાંત પ્રમાણે ચાલનારા હતા. સ્મશાનયાત્રામાંથી પાછા ફર્યા પછી બીજે જ દિવસે તેમણે પોતાના નોકર કોદરને બોલાવી કહ્યું : ‘જો કોદર, હવે આપણા શાંતિબાબુનાં આપણે જ બા થવાનું. તારે અને મારે થઈને એની બધી સંભાળ લેવાની. તું મારા કહ્યા પ્રમાણે ચાલીશ તો તેમાં કાંઈ બહુ મુશ્કેલી પડવાની નથી.’\nસામાન્ય માણસને લાગે કે પરમાણંદદાસ જેવા પ્રતિષ્ઠાવાળા, રુઆબવાળા, કડપવાળા વકીલ પોતાના એક તુચ્છ નોકરને આવી વાત ન કરે પણ એમના સખત અને જલદ સ્વભાવમાં અત્યંત માર્દવ પણ હતું, જે તેમનાં પત્ની સારી રીતે જાણતાં અને જેનો અનુભવ કોદરને પહેલેથી હતો. કોદર તેમના ઘરના માણસ જેવો થઈ ગયો હતો.\nછપ્પનિયા પહેલાંના કોઈ કાઠા વરસમાં એ છોકરો ઉત્તર ગુજરાત તરફથી રખડતો રખડતો આવેલો અને તેની નાતજાતની પડપૂછ કર્યા વિના પરમાણંદદાસે તેને પોતાના ઘરમાં નોકર રાખ્યો, મોટો કર્યો, થોડું ભણાવ્યો અને ઘરના માણસ તરીકે પોષ્યો. ચન્દનગૌરીના પણ તેના ઉપર ચારેય હાથ હતા. તેના આવ્યા પછી આ એક શાંતિબાબુનો જન્મ થયો એટલે તેમને મન કોદર સારાં પગલાંનો હતો અને કોદરને તેમને અનુકૂળ રહેવાનો સ્વભાવ પડી ગયો હતો. પરમાણંદદાસ પણ કોદરથી ખુશ રહેતા. તેમને ખુશ કરવા બહુ સહેલું પણ હતું, કારણ કે તે સિદ્ધાંત પ્રમાણે ચાલનારા હતા. તેમની જરૂરિયાતો ઓછી હતી અને તે પૂરી પડતાં તેઓ તરત ખુશ થતા.\nપરમાણંદદાસે, શાંતિએ કેટલે વાગે ખાવું, કેટલે વાગે રમવું, કેટલે વાગે તેને ફરવા લઈ જવો, કેટલે વાગે જગાડવો તે સર્વ નક્કી કરી દીધું. તેમનો કાયદો ઘડવાનો સ્વભાવ જે પત્નીના માર્દવમય વાતાવરણમાં મુગ્ધ થઈ પડી રહ્યો હતો તે હવે જાગૃત થયો અને તેમણે કઈ ઋતુમાં કયાં કપડાં પહેરાવવાં, ચોમાસામાં અમુક જ ફલાલીનનાં કપડાં કરાવવાં, ચામાં ઋતુએ ઋતુએ કયો મસાલો નાખવો તે પણ ધાર્મિક ચોકસાઈથી નક્કી કરી દીધું. શાંતિ મોટો થતો ગયો તેમ તેમ તેની નિશાળનો વખત, તેણે કયે દિવસે કઈ દિશામાં ફરવા જવું, કેટલે દૂર જવું, કઈ કસરતો કરવી વગેરે સર્વ દિવસ-વાર અને કલાકવાર નક્કી કરી દીધું. એ જમાનામાં અંગ્રેજોનો વખતસર અને ચોકસાઈથી કામ કરવાનો ગુણ ઘણો મોટો ગણાતો અને પરમાણંદદાસે ઘરમાં તેનો અમલ પૂરેપૂરો કર્યો.\nપ્રચારની દૃષ્ટિથી કહેતો નથી, અને આમ ક્યાંક લખવાથી કે એકાદ દાખલાથી કોઈ કશું માની જતું નથી, પણ પરમાણંદદાસનો આ પ્રયોગ ઘણો જ સફળ થયો. કોદર એકસાથે શાંતિની મા, તેનો મોટો ભાઈ અને ચાકર બન્યો. શાંતિ મોટો થયો ત્યારે તેણે પણ, શબ્દ પાછળની વ્યંજના પેઠે, બધા નિયમોની પાછળ રહેલી પોતાની નિ:સીમી મમતા, મૃદુતા, ઉદારતા, મુક્તિ અનુભવી અને જોકે આવી વસ્તીવાળા ઘરનો કોઈ એકમ તરીકે વિચાર કરે નહિ પણ નોકરી અને પિતાપુત્રનું આ ઘર એક આદર્શ ઘર બન્યું.\nઆવા નિયમબદ્ધ વ્યવહારવાળા ઘરમાં કશા જ બનાવો ન બને એ સ્વાભાવિક છે. પણ શાંતિ બી.એ. થઈ રહ્યો ત્યારે એક બનાવ બન્યો. પરમાણંદદાસના મિત્રોએ શાંતિને બારિસ્ટર બનાવવાનું કહ્યું. પરમાણંદદાસને પણ પોતાનો દીકરો બારિસ્ટર થઈ પોતાનો ધંધો હાથ કરે એવા કોડ થયા. તેમણે તરત જ નક્કી કરી નાખ્યું. તેને માટે ઇંગ્લેન્ડમાં જે કાંઈ પત્રવ્યવહાર કરવો જરૂરનો હતો તે કર્યો, બીજી તરફ તેમના સિદ્ધાંત પ્રમાણે શાંતિ ઇંગ્લેન્ડ જવા ઊપડે તે પહેલાં તેને પરણાવવાની તજવીજ કરવા માંડી. સુરત નજીકના એક ગામમાં એક સંસ્કારી કુટુંબની, તે જમાનામાં મળી શકે તેટલી મોટી ઉંમરની કન્યા નામે માલતી સાથે તેમણે શાંતિનાં લગ્ન પણ કરી નાખ્યાં. શાંતિને ઇંગ્લેન્ડ મોકલતાં પહેલાં, પરમાણંદદાસના સિદ્ધાંતમાં એવું આવતું હશે તે, તેમણે પુત્રને અને પુત્રવધૂને પાસે બોલાવ્યાં.\nઅને હજી માલતીએ ઊંચું મોં કરી શાંતિને જોયોય નહિ હોય અને તેની સાથે વાતેય નહિ કરી હોય તે પહેલાં, પુત્રની સામે જોઈને પણ બંનેને ઉદ્દેશીને કહ્યું : ‘શાંતિ ઇંગ્લેન્ડ જાય પછી તમે બંને એકબીજાને કાગળો લખજો. મેં જમિયતરામભાઈને વાત કરી છે.’ પુત્રની ડાયરીમાં માલતીના પિતા જમિયતરામનું સરનામું લખાવ્યું અને માલતી પાસે ડાયરી નહોતી એટલે કોદર પાસે મંગાવીને શાંતિ પાસે તેમાં ઇંગ્લેન્ડનું તેનું સરનામું લખાવીને તે ડાયરી માલતીને આપી. પુત્રને ઇંગ્લેન્ડ વિદાય કર્યો, પુત્રવધૂને પિયર મોકલી અને પોતે ‘મજબૂત મનના રહેવું જોઈએ’, ‘નકામી હૃદયની નરમાશ શી બતાવવી’ કરી, પુત્રને વળાવવા મુંબઈ સુધી પણ ન ગયા.\nશાંતિએ ઇંગ્લેન્ડ જઈ માલતી સાથે પુષ્કળ પત્રવ્યવહાર કર્યો; પણ તેમાં ક્યાંય સંવનન કે પ્રેમની વાત આવતી નહોતી. તેનામાં પિતાનો વારસો ઊતર્યો હતો એમ કહો, કે પિતાના સ્વભાવની તેના મન ઉપર એવી અસર થઈ હતી એમ કહો, તેને બોલ્યા વિના એકલા ઊંડો વિચાર કરવાની ટેવ પડી હતી. તે પોતાની ઊંડી લાગણી શબ્દોમાં મૂકતાં કે બીજી રીતે બતાવતાં શરમાતો. લાગણી જેમ તેના હૃદયની વધારે નિકટની, તેમ તે વિશે તે વધારે મૂંગો રહેતો. તેણે પ્રેમ સિવાયની જ બધી વાતો કર્યા કરી. પોતે કેમ રહે છે, કોને મળે છે, શું જોવા જાય છે, ઇંગ્લેન્ડની રીતભાત કેવી છે, એ જ તેણે લખ્યા કર્યું.\nએ સિવાય તેણે કાંઈ બીજું લખ્યું હોય તો તે માત્ર પોતાના પિતાના ગુણો વિશે, કારણ કે શાંતિ એમ માનતો હતો કે પોતે ઘર માંડયા પછી તેની પહેલી ફરજ પિતાને સંતોષ આપી સુખી કરવાની છે અને તેમાં તેની પત્ની સહધર્મચારિણી થાય એમ તે ઇચ્છતો હતો.\nપણ પરમાણંદદાસના જીવનમાં આ ચાકરી ભોગવવાનું હતું નહિ. પુત્ર ઇંગ્લેન્ડ ગયા પછી જાણે તેમની સર્વ શક્તિઓ હરાઈ ગઈ. પુત્રને સ્ટેશને વિદાય કરીને પાછા આવી, તેમણે હજી સુધી કદી બહાર નહિ કાઢેલી પોતાની પત્નીની અને કુટુંબની છબિઓ અને થોડા દિવસ પર પડાવેલ પુત્રની છબિ બેઠકના ઓરડામાં બહાર મૂકી અને તે રીતે કોદરે જમવા બોલાવતાં, તેમની નિયમિત જિંદગીમાં કદાચ પહેલી વખત જ, તેમણે જમવાની ના પાડી. શાંતિનો પત્રવ્યવહાર નિયમિત હતો. તેને તેઓ પોતાના ખુશખબર નિયમિત આપ્યા કરતા, પણ તેમનું શરીર ઘસાતું જ ચાલ્યું. તેમના મિત્રોને ચિંતા થઈ, તેમણે ખરું કારણ કલ્પ્યું; પણ પુત્રને અભ્યાસ છોડાવી અહીં લાવવો કે તેને પોતાની માંદગીની ખબર આપવી એ તેમને સિદ્ધાંતની વિરુદ્ધ લાગ્યું. બીજી તરફથી તેમને તો ખાતરી જ હતી કે હવે દેહ ટકવાનો નથી. તેમણે મરણ બાદ શાંતિને નિયમિત પૈસા મળે તેની ગોઠવણ કરી, પોતાની બધી મિલકતની વ્યવસ્થા કરી અને જરા પણ નિર્બળતા બતાવ્યા વિના દેહ છોડયો.\nશાંતિને પિતાના મૃત્યુના સમાચારથી આઘાત લાગ્યો. ઘરનો ભાર પોતા પર આવ્યો તેનું ભાન તેને અસ્વસ્થ કરવા લાગ્યું. બીજી તરફથી માલતી સાથે રહેવાની ઇચ્છા તેને ગૂઢ રીતે આકર્ષવા લાગી. આથી હવે ઘર કેમ ચલાવવું, ઇંગ્લેન્ડના લોકો ઘર કેમ ચલાવે છે, કેવી વ્યવસ્થા રાખે છે, એ જ તેણે તેના પત્રોનો વિષય કર્યો હતો. યુરોપની મુસાફરીનો કાર્યક્રમ રદ કરી સીધા દેશમાં જવાનો કાર્યક્રમ જણાવી દીધો. તે પ્રમાણે મુંબઈ ઊતરી જમિયતરામને ઘેર થોડા કલાકો ગાળી માલતીને સાથે લઈ તે નક્કી કરેલા દિવસે સવારે અમદાવાદમાં ઊતર્યો.\nસ્ટેશને કોદર સામો આવ્યો હતો. ઘેર જતાં ગાડીમાં રસ્તો આખો તેણે ‘બાપુ’ને શું થયું, તે કેમ રહેતા, તેમને કેવી ચિંતા થતી, છેવટે કેમ ગુજરી ગયા અને અંત વેળાએ તેમણે શાંતિભાઈની અને માલતીબહેનની કેવી ભલામણ કરી એ વાત ઠેઠ સુધી જુદા જુદા રૂપમાં કહી ‘અને મેં એમના પગ પર હાથ મૂકી કહ્યું હતું કે જેમ આજ સુધી કરતો’તો તેમ જ મરતાં સુધી ભાઈની ને બહેનની ચાકરી કરીશ, ત્યારે બાપુનો જીવ ગતે ગયો.’ શાંતિલાલ કોદરના મોં પર તેની પ્રતિજ્ઞાની ભીષણતા અને ઉંમરના વધવા સાથે તેનો વધારે આગ્રહી વેગવાળો ધૂની થયેલો સ્વભાવ પણ જોઈ શક્યો. કોદરને હવે શાંતિલાલની ચાકરી સિવાય જીવનમાં કોઈ હેતુ રહ્યો નહોતો.\nપિતા વિનાના ઘરમાં શાંતિલાલે ગંભીર પગલે પ્રવેશ કર્યો. પરમાણંદદાસના વખતમાં જેમ ચીજો ગોઠવાતી હતી તેમ જ બધું ગોઠવેલું હતું. માલતી પતિની ગંભીરતા સમજી ગઈ. ઘણી વાર પુરુષ ગમગીન થાય છે ત્યારે સ્ત્રી સ્વાભાવિક રીતે જ સ્ફૂર્તિમાં આવી પતિની આસપાસ સ્ફૂર્તિ અને આનંદનું વાતાવરણ ફેલાવવા પ્રેરાય છે. માલતીને લાગ્યું કે તેણે સૌથી પ્રથમ ચાનાસ્તો તૈયાર કરવાં જોઈએ. તેણે કહ્યું : ‘કોદરભાઈ, મને બધું બતાવો. લાવો હું ચા તૈયાર કરું. તમે એમને દાતણની સામગ્રી આપો.’ પણ માલતીએ આ પરિસ્થિતિથી મનમાં મુગ્ધ રીતે કાર્યક્રમ ઘડયો હતો, તો કોદરે તો મહિનાઓ અને વરસોથી ઘડી રાખ્યો હતો. જાણે જગતનો સ્વાભાવિક નિયમ કહેતો હોય તેમ તેણે કહ્યું : ‘બહેન, તમને શાંતિભાઈનો ચા કરવો નહિ ફાવે. કેમ ખરું ને ભાઈ! મેં તમારે બંનેને માટે દાતણપાણી મૂકી રાખ્યાં છે.’ એમ કહી તેણે શાંતિલાલ સામે જોઈ ઉત્તર માગ્યો. શાંતિલાલ, પિતાના, કોદર અને પોતા સાથે પડાવેલા ફોટા સામે જોતો હતો. તેને કોદર અત્યારે પિતાના એક જીવંત સ્મારક જેવો લાગતો હતો. તેણે કહ્યું : ‘એને કરવા દો.’ જેમ કોઈ બાળકને તેની રમત ભાંગતા થાય તેમ માલતી ખસિયાણી પડી ગઈ. તે વખતે તો તે ગમ ખાઈ ગઈ; પણ ચા પીતી વખતે કોદર કંઈ કામે દૂર જતાં તેણે શાંતિલાલને એક જ સવાલ ગંભીર થઈ પૂછ્યો : ‘ગઈ કાલે મેં તમને ચા કરી આપી હતી તે તમને ફાવી નહોતી?’ શાંતિલાલે સરલ રીતે હા પાડી. પણ માલતીના પ્રશ્નમાં વ્યંગ્યરૂપે એવું સ્પષ્ટ તહોમત હતું કે કોદરને આપેલ આદરનો તે ખુલાસો કરી શક્યો નહિ અને જરા અસ્વસ્થતાના વાતાવરણમાં કામ આગળ ચાલ્યું.\nમાલતી નાહી રહી ને રસોડામાં જાય છે તો કંસારનો સર્વ સામાન તૈયાર રાખી કોદર ઊભેલો. માલતી નાહતી હતી તે દરમિયાન તેણે શાંતિલાલને શું રાંધવું તે પૂછેલું. શાંતિલાલે ઠીક લાગે તે કરો એમ કહેલું. અને કોદરે કહેલું, ‘ભાઈ, આજે તો કંસાર જ હોય, મેં તૈયાર કરાવી રાખેલ છે.’ શાંતિલાલે ‘ભલે’ કહેલું અને તે પ્રમાણે ઉમંગમાં ને ઉમંગમાં માલતી રસોડામાં જાય તે પહેલાં તેણે બધું તૈયાર કરી મૂકેલું હતું. માલતી શું રાંધવું તેનો વિચાર કરે કે શું રાંધવું તે શાંતિલાલને પૂછવાનો વિચાર કરે કે પોતે નિર્ણય કરે તે પહેલાં કોદરે કહ્યું : ‘મેં ભાઈને પૂછયું છે. ભાઈએ કંસાર કરવાની હા પાડી છે.’\nમાલતીએ પોતે પૂછ્યું હોત તો શાંતિલાલ એ જ જવાબ આપત અને કદાચ માલતી પણ એ જ નિર્ણય કરત, પણ માલતીને આ પારકો નિર્ણય સ્વીકારવો પડયો તે ન ગમ્યું. બાળકને કંઈ પણ ચીજ હાથમાં લઈ મોંમાં મૂકતાં આવડે છે તે જ ક્ષણથી તે બીજાના હાથે ખાતું નથી. બીજાના હસ્તક્ષેપનો તેને અમર્ષ થાય છે અને માણસ દરેક નવી પ્રવૃત્તિ કરે છે, ત્યારે એ જ બાલમાનસથી તે શરૂ કરે છે. માલતીને પણ એજ અમર્ષ થયો. તે પાછી બીજી વાર ગમ ખાઈ ગઈ.\nજમી પરવારી રહ્યા પછી શાંતિલાલે માલતીને કહ્યું : ‘ઘરમાં સામાન મંગાવવો હોય તો તેનું લિસ્ટ કરો, આપણે મંગાવીએ.’ ઘણીખરી વસ્તુઓ તો ઘરમાં હતી; પણ એક બે વસ્તુઓ સાથે માલતીએ સ્ટવનું નામ આપ્યું. તે વખતે અમદાવાદમાં હજી સ્ટવ નવોસવો પ્રવેશ કરતો હતો અને માલતીને નવી જ ચીજ ઘરમાં વસાવવાનો શોખ થયો પણ સ્ટવનું નામ સાંભળતાં કોદર એકદમ ચમક્યો અને બોલ્યો : ‘ના ભાઈ, બાપુ સ્ટવ લાવવાની ના કહેતા હતા. તેનાથી રસોઈ ખરાબ થાય છે.’ માલતીએ કહ્યું : ‘આપણે ફક્ત ચા જ કરીશું; ઝટ થઈ શકે.’ પણ કોદરે તરત જ રદિયો આપ્યો : ‘તમે ચાની ફિકર કરો મા. ને હું કહેશો તેટલો વહેલો ઊઠીને કરી આપીશ. બાપુ કહેતા કે તેનાથી ભડકો થાય ને ક્યાંક બળી જવાય.’ શાંતિએ ‘કંઈ નહિ, હમણાં સ્ટવ વિના ચલાવી લો. પછી વાત.’ કહી વાત બંધ કરી.\nનદી પહેલી જ વખત પોતાના ઉદ્ભવસ્થાનમાંથી નીકળી આગળ જતી હોય અને એના માર્ગમાં જડ ડુંગરો આવે ને તે મૂંઝાય, તેનાં પાણી ભટકાઈને પાછાં વળે અને તેનું પાત્ર ઊંડુ ખોદાવા માંડે, તેમ માલતીના મનમાં થયું. તે જેટલી કોડીલી હતી તેટલો તેને આઘાત થયો. પણ તે જેટલી કોડીલી હતી તેટલી જ માનિની હતી, તીખી હતી ને ગૌરવશાળી હતી. તે ફરી ગમ ખાઈ ગઈ. ‘ભલે ત્યારે એમ’ કહી, તેણે એ વાત પૂરી કરી.\nજેમ વેલની નસેનસમાં પાણી ફરી વળે તેમ, માલતીની દરેક ઊર્મિ, વિચાર, આઘાત, દુ:ખ શાંતિલાલ સમજી શક્યો હતો. તેને સમજાયું કે કોદારની રીત માલતીના ઊછરતા કોડની આડે આવે છે. પણ બીજી તરફ એ પણ સમજતો હતો કે કોદર ઘરડો થયો છે. જૂના નિયમો સિવાય તે કશું સમજી શકવાનો નથી, અને પિતાના આદેશ પ્રમાણે, મારા સિવાય બીજા કશાને માટે જીવી શકવાનો નથી. તેને મનમાં થયું કે કોદરે પોતા માટે કેટલું કર્યું છે અને તેનું મન એક બાજુથી કેટલું આગ્રહી અને બીજી બાજુથી કેટલું ભંગુર, કેટલું બરડ થઈ ગયું છે તે માલતીને સમજાવું, તો જ માલતીનું સમાધાન થશે.\nરાત્રે કોદરે પરમાણંદદાસના જ મુખ્ય ઓરડામાં બંનેને માટે જૂની રીત પ્રમાણે ઢોલિયા બિછાવી રાખ્યા હતા. શાંતિ અને માલતી એકાંતમાં મળતાં શાંતિએ વક્તવ્યની પ્રસ્તાવના કરતાં કહ્યું : ‘કેમ તને જરા એકલું તો લાગશે. તારા પિતાને ઘેર તો વસ્તારી કુટુંબ છે. અહીં તો કોઈ નથી.’\nમાલતીએ કહ્યું : ‘ના, કોદરભાઈ છે ને!’ એ એક જ વાક્યમાં તેણે એટલી કડવાશ, એટલી તીખાશ મૂકી કે શાંતિલાલ આગળ વાત જ ન કરી શક્યો. તેને લાગ્યું કે માલતીના અનુનયને માટે બીજો ઉપાય શોધવો પડશે. આખી રાત બંને કશી પણ વાતચીત વિના સૂઈ રહ્યાં. માલતીએ પિયેરથી નીકળતી વખતે, શાંતિના કાગળોમાં આવેલી હકીકત વિશે, તેણે સાઈકલ ઉપર કરેલી મુસાફરીઓ વિશે, તેણે એક રાત એક ડુંગર ઉપર રાતવાસો કરેલો અને ત્યાં ધુમ્મસના અંધારામાં ડુંગરની કરાડ ઉપર અજાણતાં આવી ચડેલા, જે વાંચીને માલતી ભયભીત થઈ ગયેલી અને તેનાથી તે અજ્ઞાત રીતે જિતાઈ ગઈ હતી એ વિશે, અનેક વાતો પૂછવાની મનમાં ધારેલી, પણ તેમાંથી એક તેની જીભ પર આવી શકી નહિ.\nઅમદાવાદ આવતાં ગાડીમાં એક બાઈએ માલતીને પૂછેલું : ‘તમે ક્યાંનાં રહેવાસી ?’ અને માલતીએ જરા પણ વિચાર કર્યા વિના પિયેરનું નામ ન દેતાં ‘અમદાવાદનાં’ કહેલું ત્યારે, હવે માલતી તદ્દન મારી થઈ ગઈ છે એ વિચારનો ઉમળકો આવતાં, જળભર્યો મેઘ પર્વત પરની વનરાજિને આલિંગે તેમ, માલતીને આલિંગનમાં સમાવી દેવાની તેને ઇચ્છા થયેલી; પણ અત્યારે બંનેની વચ્ચે જાણે કોદર આવી ગયો હતો. બંનેની વચ્ચે હજારો માઈલનું અંતર હતું ત્યારે તેમનાં હૃદય નિકટ હતાં, અત્યારે બંને નિકટ હતાં ત્યારે તેમનાં હૃદયો દૂર દૂર થતાં જતાં હતાં.\nબીજે દિવસે સવારથી જ બનાવો અવળી દિશાએ ચાલવા લાગ્યા. માલતીએ વહેલા ઊઠવાની ટેવ કેળવી હતી. તે સવારે દૂધવાળાનો અવાજ સાંભળી ઊઠીને દૂધ લેવા જતી હતી ત્યાં શુકનમાં સામો જ કોદર મળ્યો. તેણે કહ્યું : ‘બહેન, શા માટે આટલાં વહેલાં ઊઠયાં છો? મેં દૂધ લઈ લીધું છે. દાતણ કરવાના પાટલા ઢાળી રાખ્યા છે. તમે દાતણ કરશો એટલામાં ચા તૈયાર થઈ જશે.’\nમાલતીને, કોદર જાણે દરેક કામમાં આગળ જઈ આડો ફરતો જણાયો. નાની નાની બાબતમાં તેને જાણે પોતાનું જીવન વ્યર્થ થતું લાગ્યું. એક વેલીને સહસ્ત્ર ફૂલે ફાલવું હોય પણ તેની કળીઓ ઊગતાં જ કપાય તેવી તેની દશા થઈ. અનેક નાનાં દુ:ખો તેને પજવવા લાગ્યાં. અને તે દરેક નાનાં દુ:ખની પછવાડે તેને અનંતતા દેખાવા લાગી. બીજા દિવસની આખરે પરિસ્થિતિ બગડી હતી, સુધરી નહોતી.\nઆમ ને આમ દિવસો ને માસો ચાલવા માંડયા. માલતીને, આ સ્થિતિ સામે ફરિયાદ કરવી કે તે ઉપર ગુસ્સો દર્શાવવો તે નિર્બળતા લાગી. આવી સ્થિતિમાં પ્રેમ કરવો, બતાવવો, આમંત્રવો કે યાચવો, તે તેને લઘુતા જણાઈ. તે એટલી ગૌરવશાળી હતી કે પોતાનું દુ:ખ તેણે કોઈ પણ માણસ આગળ દેખાવા દીધું નહિ. બહારનાં કોઈ માણસ આમની સ્થિતિમાં કશું અસાધારણ જોઈ શક્યાં નહિ; કોદર કદી જોઈ શકે તેમ નહોતો. શાંતિલાલ બધું જોતો હતો, સમજતો હતો પણ તેને માલતીના રસગર્ભ હૃદયની આસપાસ એવું એક જડ કોચલું બંધાતું જણાયું કે જેને સહેલાઈથી ભેદી શકાય તેમ ન લાગ્યું.\nસમગ્ર સ્થિતિના સકારણ ખુલાસા વિનાના કોઈ ક્ષણિક અનુનય કે પ્રેમોર્મિથી ન માને એવી તે માનિની હતી અને આ કુટુંબના ગત અનુભવ વિના તે અનુભવથી ઘડાયેલું કોદરનું માનસ, તે પોતાના જીવનના આવેશમાં સમજી શકે તેમ નહોતી, તો કોદરનો ઈતિહાસસિદ્ધ જડ આગ્રહ માફ કરી કે નિભાવી તો ક્યાંથી જ શકે ? આવા ઘરમાં બે અત્યંત રસોન્મુખ હૃદયો એકબીજાથી પરાઙમુખ હિજરાતાં અકથ્ય દુ:ખમાં દિવસ ગાળવા લાગ્યાં. સુખી એક માત્ર કોદર, તેની સેવાની કૃતકૃત્યતામાં.\nદરમિયાન શાંતિલાલ કોદરને માઠું ન લાગે તેમ તેને દૂર કરવાનો વિચાર કરતો હતો. તેને એક યુક્તિ જડી. ઓફિસમાં વધારે જોખમવાળા કામમાં તેના જેવા ભરોસાદાર માણસની જરૂર છે એમ કહી તેને ખાસ પોષાક પહેરાવી એક સારી જગાએ બેસી રહેવાનું તેણે નિયુક્ત કરી આપ્યું. એ રીતે ઘરમાં દિવસના ઘણાખરા કલાકોની તેની ગેરહાજરી તે મેળવી શક્યો. આથી માલતીને કોદર તરફની પજવણી ઓછી થઈ લાગી ખરી, પણ તેના મનનું સમાધાન ન થયું. તેને લાગ્યું કે જાણે તેના ઉપર ઉપકાર કરવા એક માણસને ખસેડયો છે. ગૃહિણીના સ્વાભાવિક અધિકારમાં પોતે આવી હોય એવી તેને પ્રતીતિ ન થઈ. શાંતિલાલ આ પણ સમજી ગયો. પણ ચાહીને – માંડીને વાત કરીને આવી અંગત વાતનો ખુલાસો કરવો એ એને અરુચિકર, અ-નાજુક, અરસિક લાગ્યું. સમય જતાં માલતીનું મન જરા પીગળશે ત્યારે સ્વાભાવિક રીતે વાત કરવી ઠીક પડશે એમ માની તેણે હમણાં વખત જવા દીધો. માલતીએ પોતાના સ્વભાવ પ્રમાણે કદી કશું પૂછ્યું પણ નહિ.\nએક દિવસ બપોરના ઘરમાં ચાનું પાણી ઊકળતું હતું. માલતી બીજા ઓરડામાં હતી. ત્યાં કોદર ઓફિસના કાંઈ કામે ઓચિંતો આવ્યો અને ચા ઊકળતી જોઈ ‘બહેન, તમે આમાં મસાલો નાખવો ભૂલી ગયાં છો’ એમ બોલી તેણે અંદર ફુદીનો, એલચી, તજ વગેરે નાખ્યું. માલતી ત્યાં જાય અને કશું ન થાય એટલા માટે શાંતિલાલ ત્યાં ગયો અને ‘કંઈ નહિ, ભલે કોદર ચા કરે’ એમ કહી પાછો વળ્યો, ત્યારે ઘણા દિવસના રોષે માલતીના મોંમાંથી નીકળી ગયું : ‘મને સમજાતું નથી કે હું તે એક વરને પરણી છું કે બેને ?’ પણ આ વાક્ય કહ્યા પછી તેને ઘણું જ માઠું લાગ્યું.\nઅંતર-આપમાં અને મૂંઝવણમાં તેને હિસ્ટીરિયા જેવું લાગ્યું, રડી જવાશે એમ તેને લાગ્યું. પણ તેણે મનની ઉપર કાબૂ રાખ્યો. બેમાંથી એક પણ થઈ ગયું હોત તો બંનેની વચમાં સમાધાનનો પ્રસંગ આવી જાત, પણ માલતીએ ફરી સઘળું મનોબળ ભેગું કર્યું અને બહારથી સ્વસ્થ થઈ. પોતાનું વાક્ય તેને માફી માગવા જેવું લાગ્યું હતું, પણ કોદરની સ્થિતિથી તેને પોતાને જે અન્યાય થતો હતો તે તેને અત્યારે ઊલટો વધારે તીક્ષ્ણ અને અસહ્ય લાગ્યો. તે માફી મગાવા સુધી જઈ શકી નહિ. શાંતિલાલ જાણે તેની આંખો પારદર્શક હોય તેમ આ બધું સમજી શક્યો. તેણે માલતીને પોતાના મનથી જ માફી આપી એટલું જ નહિ, તે સમજ્યો કે માલતી હવે વધારે સહન નહિ કરી શકે.\nકોદર ઘેર ન આવે તેવી તેણે વધારે યુક્તિઓ કરી. પણ એ પ્રયોજન સ્ફુટ કર્યા વિના કરેલી એ યુક્તિઓથી એ પ્રયોજન પૂરેપૂરું સાધી શકાયું નહિ. એક વાર રવિવારને દિવસે એક બે મિત્રો બેઠા હતા. માલતી સાથે – ચા પાણીની તૈયારી થતી હતી, ત્યાં ઓચિંતો કોદર આવ્યો અને જૂની રીતે\nબોલ્યો : ‘બહેન, તમે મસાલો નાખવો ભૂલી ગયાં છો?’ શાંતિલાલે આજે છણકો કરીને કહ્યું : ‘દરેક બાબતમાં નકામી ડખલ શા માટે કરે છે? શાંતિથી બેસતાં નથી આવડતું?’ કોદર કાંઈક બાપુના વખતની વાત કરવા જતો હતો ત્યાં શાંતિલાલે ધમકાવીને કહ્યું : ‘મારે એ નથી સાંભળવું. તું તારી જગાએ જા.’\n‘બાપુનું વચન નથી સાંભળવું’ એ શબ્દોએ કોદરને આભ તૂટયા બરાબર લાગ્યું. તે ત્યાંથી એ જ વખતે પહેર્યે કપડે નીકળી ગયો. શાંતિલાલને લાગ્યું કે આ ખોટું થયું; પણ મિત્રો અને માલતીની હાજરીમાં તેણે પોતાની લાગણી દબાવી રાખી, મિત્રો ગયા પછી તેણે તરત ઊઠીને તેને શોધવા પોતાના ઓફિસના નોકરોને મોકલ્યા. જમતાં તેને જમવું ભાવ્યું નહિ. માલતીએ આ બધું જોયું. તે સમજી અને તેને ઊલટું વધારે ખરાબ લાગ્યું. તેને ફરી મનમાં થયું કે કોદરને ઑફિસમાં કાઢ્યો તે માત્ર બહારથી મારું મન મનાવવા જ હતું, બાકી તો એમના હૃદયમાં માત્ર કોદર જ હતો. રાત્રે શાંતિલાલને ચિંતાતુર દેખતાં તેને લાગ્યું કે કોદર હાજરીમાં હતો તેથી વધારે હવે ગેરહાજરીમાં વ્યવધાનરૂપ થયો.\nઆ દંપતી જે એટલાં બધાં એકમેકને ચાહતાં હતાં- ચાહવાને આતુર હતાં, તે પ્રેમની નિરાશાના લગભગ અંતિમ બિંદુએ પહોંચ્યાં. બંનેને પોતાનો સહવાસ એક શિક્ષારૂપ હતો. બીજે દિવસે પણ કોદરનો પત્તો લાગ્યો નહિ. કોદરને આ ઘર સિવાય કોઈ મિત્ર કે બેસવાઊઠવાનું ઠેકાણું નહોતું; એટલે તેની ખોળ વધારે મુશ્કેલ થઈ પડી. તેનું ગામ કયું હતું તે તો કોદર પોતે પણ ભાગ્યે જ જાણતો હશે. શાંતિલાલે માલતીને કશું જ જણાવ્યા વિના પોલીસ મારફત તપાસ કરાવી, પણ બીજે દિવસે પણ કશો પત્તો લાગ્યો નહિ.\nત્રીજે દિવસે બપોરે વરસાદ આવ્યો અને સાંજથી અમદાવાદમાં એવી ઠંડી પડી જે કોઈ પણ જીવતા માણસની સાંભરણમાં નહોતી. પછીના દિવસોમાં આ ટાઢનું વર્ણન કરતાં વર્તમાનપત્રકારોએ લખેલું કે ઠંડીને દિવસે પારો ૪૦ ડિગ્રી સુધી પહોંચી ગયો હતો. અમદાવાદ ફરતો ત્રીસ માઈલ સુધીનો પાક બળી ગયો છે. સરકારે ભયંકર દુકાળને પહોંચી વળવા તૈયારીઓ કરવી પડશે. માત્ર પાક જ નહિ, ઘણાંખરાં મોટાં ઝાડો પણ કાળાં પડી ગયાં છે. મુંબઈ-અમદાવાદ વચ્ચે દોડતી મેઈલમાં ત્રણ માણસો ટાઢથી મરી ગયા હતા. કૂતરાં, વાંદરાં, ખિસકોલીઓ અને કબૂતર અને કાબરો સુધ્ધાં ટાઢથી મરી ગયેલાં રસ્તા ઉપર પડેલાં હતાં. શહેરમાં મજૂરી કરવા આવેલું કાઠિયાવાડનું એક કુટુંબ નદીની રેતમાં સૂઈ રહેલું તે આખું, ધણીધણિયાણી અને પાંચ છોકરાં સર્વે ટાઢથી મરી ગયેલાં હતાં. એક વર્તમાનપત્રમાં વળી કોઈ લહેરી કવિએ આ ટાઢ ઉપર કવિતા જોડયું હતું જેની છેલ્લી પંક્તિઓ નીચે પ્રમાણે હતી :- બહુ અવગુણ પણ એક અદ્વિતીય ગુણ, પિયુ-પ્રિયા હૈયાં આવાં બદ્ધ કદી હતાં નહિ.\nઆવી રાત્રે શાંતિલાલે બાર વાગ્યા સુધી અંદર દીવાનખાનામાં ફર્યા કર્યું. માલતીને સૂતાં સૂતાં આ સાંભળ્યા કર્યું. પણ તે તેને સૂવા ઊઠવાનું કહી શકી નહિ. શાંતિલાલ સૂતા પછી પણ તેણે તેના ઉજાગરાના શ્વાસોચ્છ્વાસો અને પછી ઊંઘમાં નિ:શ્વાસો સાંભળ્યા કર્યા. ચિંતા, ગુસ્સો, દ્રોહ, મૂંઝવણ એ સર્વથી તેને રાત આખી ઊંઘ આવી નહિ. સવારના સમયે તેણે દાદર ઉપર કંઈક અવાજ સાંભળ્યો. દૂધવાળો હશે જાણી તે કમાડ ઉઘાડી બહાર ગઈ અને ત્યાંનું દ્રશ્ય જોઈ તે ક્ષણભર સ્તબ્ધ જ થઈ ગઈ.\nકોદર એક કોથળાની માફક ભીંજાયેલે કપડે ઢગલો થઈ પડયો હતો. માલતી તેને ઓળખી શકે તે પહેલાં તેણે કહ્યું : ‘બહેન, ભાઈ ગમે તેમ કહે પણ તેમને આજે મસાલો નાખીને ચા પાજો, નહિતર શરદી થઈ જશે. બાપુ કહેતા ગયા છે.’ માલતી બહાદુર હતી, નહિતર કોદરના ભયંકર મૃત્યુપારથી આવતા જેવા અવાજથી તે ભડકી ગઈ હોત.\nતેણે એકદમ ઘરમાં જઈ ‘કોદરભાઈ બેભાન થઈ ગયા છે, ઝટ ઊઠો.’ કહી શાંતિલાલને ઉઠાડયો. બંનેએ તેને ઊંચકી ઓરડામાં પહેલો જ માલતીનો ઢોલિયો આવ્યો તેના પર સુવાડયો. ‘તમે તેમને કોરા કરી ગરમ કપડાં પહેરાવો.’ કહી તેણે ટુવાલ અને પતિનાં જે ઝટ હાથમાં આવ્યા તે ગંજી-ફરાક વગેરે હાજર કર્યાં. નોકરને જગાડી તે જ વખતે દાકતરને બોલાવવા દોડાવ્યો. ઘરમાં જઈ સ્ટવ કરી તેના પર ગરમ પાણી મૂકી, ઘરમાંથી કોદરે જ તૈયાર કરેલો સૂંઠનો ભૂકો આણી, તેણે કોદરને પગે ઘસવા માંડયો. શું કરવું તે શાંતિલાલને વારંવાર પૂછતી તે જીવ પર આવી કોદરને બચાવવા તેની સારવાર કરવા લાગી.\nપણ તે સારવાર વ્યર્થ ગઈ. ડૉકટર આવ્યો અને તેણે કહ્યું કે થોડા કલાકનો જ સવાલ હતો. માલતીએ મસાલો નાખી ચા કરીને આણી, પણ કોદર પી શક્યો નહિ. અને સવારના નવેક વાગે, જેની સેવામાં તેણે જીવન વિતાડયું હતું અને ખોયું હતું, તેની એક છેલ્લી સેવા લઈ તે વિદાય થઈ ગયો.\nદિવસ આખો કોદરની અંતિમ ક્રિયામાં ગયો. રાત્રે શાંતિલાલ તેના ઓરડામાં સૂવા ગયો ત્યારે માલતી આરામખુરશી પર માથું નાખી પડી હતી. શાંતિલાલ જોઈ શક્યો કે તે રડતી હતી. પાસેના ઢોલિયા પર બેસી શાંતિલાલે ધીમેથી તેને માથે હાથ ફેરવ્યો. ધીમેથી માથું ઊંચું કરી તેને કહ્યું : ‘તેમાં તું સારુ રડે છે? એ જતો તો રહ્યો મારા કહેવાથી!’ અને એમ કહેતાં તેણે માલતીને નરમાશથી ઊભી કરી ઢોલિયા પર લીધી. જાણે કંઈક શબ્દની જ જરૂર હોય તેમ આટલું સાંભળી તેણે શાંતિલાલના ખભા પર માથું નાખી લાંબા નિશ્વાસથી અસ્ખલિત અશ્રુપ્રવાહે રડી દીધું. શાંતિલાલે તેને શરીરે પંપાળ્યા કર્યું અને રડવું કંઈક ઓછું થયું ત્યારે ફરી કહ્યું : ‘તેમાં તારો શો દોષ?’ માલતીએ રડવું રોકી કહ્યું : ‘નહિ નહિ નહિ. તમે એને લડયા તે મારાથી કંટાળીને. હું જ એને ખરી મારનાર છું.’ એમ એમ કહી તેણે ફરી રડવા માંડયું.\nમાલતીના મનનું સઘળું બળ અત્યારે તેના પશ્ચાત્તાપમાં આવી રહ્યું. બળવાનનો પશ્ચાત્તાપ બળવાન હોય છે. આ બીજો આવેગ પૂરો થયો ત્યારે તેણે કહ્યું : ‘તમે મને કોઈ દિવસ વારી પણ કેમ નહિ?’ શાંતિલાલે નરમાશથી કહ્યું : ‘તને એ ન ગમે તેમાં તારો દોષ નહોતો. કોઈ પણ સ્ત્રી તેને સહન ન કરી શકે એવો એ થઈ ગયો હતો. ઘરકામમાં એટલી ડખલગીરી કોઈથી સહન ન થાય. પણ હું જાણતો હતો કે એને ના પાડીશ તો નાસી જશે. અને ઘરથી દૂર જતાં એ હિજરાઈને મરી જશે.’ માલતીએ હવે સ્વર બદલાવતાં ઠપકાથી કહ્યું : ‘તમે મને આટલું સમજાવી હોત તો હું તેને નિભાવી લેત.’ શાંતિલાલે હવે જરા હસીને કહ્યું : ‘પણ સાચું કહેજે, મેં તેને એમ પહેલાં કહ્યું હોત તો તું સાચું માનત ખરી? તને એમ જ લાગત કે માત્ર તને રાખવા ખાતર તે મરી જશે એવી ખોટી ધમકી આપું છું. કેમ ખરું કે નહિ?’ માલતીએ સરળ મને ફરી શાંતિલાલના મોં પર મોં નાખી દઈ તેના ગાલ પર ભીની પાંપણ હલાવી હા પાડી. માલતીના રસગર્ભ ચિત્તની આસપાસ તેણે ઊભું કરેલું કઠોર પડ આજે પીગળીને સરી ગયું છે એટલું બસ છે. એથી વધારે જોવાની જરૂર નથી. રસશાસ્ત્રીઓ માનતા હશે કે કરુણા કે વિષાદ શૃંગારનો વિરોધી ભાવ છે; પણ આપણા સાચા જગતમાં આ પરિસ્થિતિ કામદેવને જરા પણ ઓછી ગોચર નથી હોતી.\nઉપરનો બનાવ બન્યાને દોઢેક વરસ વીત્યા પછી માલતી પિયેરથી એક સુંદર પુત્રને લઈને આવી. સૂતેલા છોકરાને જોઈ શાંતિએ માલતીને કહ્યું : ‘આનું નામ શું પાડશું?’ માલતીએ શાંતિના ખભા ઉપર મોં નાખી દઈ, છુપાવી કહ્યું : ‘ ક ઉપર કોઈ પણ નામ પાડો.’\nકોદરે જ તેમને ઘેર ફરી જન્મ લીધો છે એમ માલતીએ લાગણીવશ થઈને કહ્યું હશે. કદાચ તેણે કે શાંતિએ કોઈએ એ સાચું માન્યું પણ નહિ હોય. પણ આ જગત, જ્યાં માનવચૈતન્ય પણ જડ દેહને વળગી જડ થઈ જાય છે, જ્યાં સ્વજનો પણ એકબીજાને નથી સમજતાં, નથી સમજી શકતાં અને નથી સમજાવી શકતાં, ત્યાં આવા નવા સંબંધ સિવાય આ ત્રણ જીવાત્મા ભેગા થઈ શકે એમ નહોતું એટલું તો નક્કી!\n(સૌજન્ય : વિકિસ્રોત)


Planting of more summer crops this year in five years | પાંચ વર્ષમાં ચાલુ વર્ષે સાૈથી વધારે ઉનાળુ પાકનું વાવેતર - Divya Bhaskar\nPlanting Of More Summer Crops This Year In Five Years\nવાવેતર:પાંચ વર્ષમાં ચાલુ વર્ષે સાૈથી વધારે ઉનાળુ પાકનું વાવેતર\nખરીફના વાવેતરમાં રાજ્યમાં પ્રથમ અાવેલુ કચ્છ ઉનાળુ વાવેતરમાં 11માં ક્રમે ધકેલાયું\nઅેપ્રિલ માસ સુધીમાં ગત વર્ષે 27 હજાર હેક્ટરની સામે ચાલુ વર્ષે 28 હજાર હેક્ટરમાં થયું વાવેતર : ડેમોમાં પાણી સુકાતા વાવેતરમાં થઇ અસર\nકચ્છમાં છેલ્લા થોડા દિવસોથી કમોસમી વરસાદના લીધે પાકને નુકસાનીનો ખતરો છે. તો બીજીબાજુ ગત વર્ષે સારા વરસાદના લીધે અાશા પ્રમાણે રવિપાક બાદ ઉનાળુ પાકના વાવેતરમાં પણ વધારો નોંધાયો છે. અેપ્રિલ માસની સ્થિતિઅે ચાલુ વર્ષે છેલ્લા5વર્ષમાં સાૈથી વધારે વાવેતર નોંધાયુ છે. તા. 19/4ની સ્થિતિઅે કચ્છમાં 28,500 હેક્ટર વિસ્તારમાં ઉનાળુ પાકનું વાવેતર નોંધાયુ છે.\nકચ્છમાં સિંચાઇની કમીના લીધે ઉનાળામાં વાવેતર ખૂબ જ ઘટી જાય છે. ચોંકાવનારી વાત અે છે કે ગત વર્ષે ખરીફ પાકના વાવેતરમાં રાજ્યમાં પ્રથમ ક્રમે રહેલુ કચ્છ ઉનાળુ વાવેતરમાં રાજ્યના જિલ્લાઅોમાં 11માં ક્રમે છે !\nઅા અંગે મળતી વિગતો મુજબ અેક બાજુ કચ્છના ડેમોમાં પાણી તળીયા ઝાટક થવા પર છે. તેની અરસ ઉનાળુ વાવેતરમાં જોવા મળી રહી છે. ગત વર્ષે કચ્છમાં રેકોર્ડબ્રેક 270 ટકા વરસાદ ખાબક્યા બાદ જિલ્લાના 20 મધ્યમકક્ષાના ડેમ 90 ટકા ભરાઇ ગયા હતાં. જેના પગલે ધરતીપુત્રોઅે પણ રેકોર્ડબ્રેક ખરીફ પાકનું વાવેતર કર્યું હુતું. વર્ષ 2020માં કચ્છમાં અધધ 6,45,800 હેક્ટર ખરીફ પાકોનું વાવેતર થયું હતું. કચ્છ સિવાય રાજ્યના અન્ય કોઇ જિલ્લામાં અાટલી મોટી માત્રમાં વાવેતર થયું ન હતું. ત્યાર બાદ ડેમોમાં પાણી હોવાથી રવિપાકના વાવેતરમાં પણ વધારો નોંધાયો હતો.\nવર્ષ 2020-21ના રવિપાકનું કચ્છમાં 1,69,600 હેક્ટરમાં વાવેતર થયું હતું. પરંતુ ત્યારબાદ ડેમોમાં પાણીમાં ઘટાડો નોંધાયો હતો. કચ્છમાં વળી ઉનાળુ પાક લેવા માટે સિંચાઇની સુવિધા નથી. તેમ છતાં ગત વર્ષમાં ભારે વરસાદ અને કેટલાક ડેમોમાં પાણી હોવાથી છેલ્લા5વર્ષમાં ચાલુ વર્ષે સાૈથી વધારે ઉનાળુ પાકનું વાવેતર થયું છે. ખરિફ પાકના વાવેતરમાં રાજ્યમાં પ્રથમ રહેલુ કચ્છ ઉનાળુ પાકમાં છેક 11માં સ્થાને છે !\nકચ્છ કરતા અા જિલ્લાઅો ઉનાળુ વાવેતરમાં અાગળ\nઅેપ્રિલ માસની સ્થિતિઅે ઉનાળુ વાવેતરમાં કચ્છ રાજ્યના જિલ્લાઅોમાં 11માં સ્થાને છે. કચ્છ કરતા વધારે વાવેતર બનાસકાંઠા, મહેસાણા, અમદાવાદ, અાણંદ, ખેડા, સુરેન્દ્રનગર, જુનાગઢ, અમરેલી, ભાવનગર,ગીર સોમનાથમાં થયું છે. રાજ્યમાં સાૈથી વધારે વાવેતર બનાસાકાંઠામાં 2,92,500 હેક્ટરમાં અને સૈથી અોછુ ભરૂચમાં માત્ર2હજાર હેક્ટરમાં થયું છે.\nએપ્રિલ સુધી5વર્ષમાં વાવેતર\nકચ્છમાં અત્યાર સુધી થયેલુ વાવેતર\nપાક વાવેતર વિસ્તાર\nગુવાર ગમ 500\nઅન્ય પાકો 1500


ખાદ્યતેલ બજાર નરમ, એરંડા બજારમાં તેજી | ખાદ્યતેલ બજાર નરમ, એરંડા બજારમાં તેજી - Divya Bhaskar\nખાદ્યતેલ બજાર નરમ, એરંડા બજારમાં તેજી\nખાદ્યતેલબજારમાં મંદી આગળ વધી હોય તેમ સિંગતેલ અને કપાસિયા તેલના ભાવમાં સતત ઘટાડો થઇ રહ્યો છે. બુધવારે સિંગતેલમાં રૂ.20નો ઘટાડો થતા છેલ્લા ત્રણ દિવસમાં 15 લિટરના ડબ્બે રૂ.50નું ગાબડું પડ્યું છે, જ્યારે કપાસિયા તેલમાં રૂ.10નો ઘટાડો થયો છે. એરંડા બજારમાં વાવેતર ઓછું થવાના અહેવાલના પગલે ભાવમાં કરંટ જાવા મળી રહ્યો છે.\nખાદ્યતેલ બજાર નરમ રહેતા સિંગતેલ 15 લિટર ડબ્બે રૂ.20નો ઘટાડો થતા ભાવ 2080 થયા હતા. કપાસિયા તેલ રિફાઇન ટીનમાં રૂ.10ના ઘટાડે ભાવ 1170-1190 અને કપાસિયા 15 લિટરના ભાવ 1095-1100 થયા હતા. અન્ય સાઇડ તેલના ભાવ સ્થિર રહ્યા હતા. સિંગતેલમાં ગત સપ્તાહથી મંદી ચાલુ થઇ છે અને હજુ ભાવમાં ગાબડા પડવાની સંભાવના વેપારીઓ વ્યક્ત કરી રહ્યા છે. એરંડા બજારમાં માલની અછત થવાની ધારણાએ વાયદા બજારમાં તેજીનો પવન ફૂંકાયો છે. રાજકોટ સપ્ટેમ્બર એરંડા વાયદો રૂ.19 વધી 3732 પર બંધ રહ્યો હતો, જ્યારે હાજરમાં રૂ.50નો ઉછાળો થતા 3575 ભાવ થયા હતા. ગુજરાત સાઇડ 42 હજાર ગુણી અને સૌરાષ્ટ્રમાં 2200 ગુણીના કામકાજે ભાવ રૂ.10-15 વધી અનુક્રમે 715-730 અને 670-715 રહ્યા હતા. દિવેલ રૂ.5 વધી 755 થયું હતું.\nચણા,બેસન બજારમાં રૂ.100-300નું ગાબડું\nચણા,બેસન બજારમા તેજી લાંબી ટકી નથી, ગત સપ્તાહ દરમિયાન આવેલી તેજી બાદ ભાવમાં ઘટાડો થઇ રહ્યો છે. દેશમાં ચોમાસુ અપેક્ષા મુજબ રહેતા ચણામાં ભાવ ઘટી રહ્યો છે. ચણમાં ક્વિન્ટલે રૂ.200નો ઘટાડો થતા ભાવ 7900-8000, ચણા દાળ રૂ.300 ઘટી ભાવ 10100-10300 થયા હતા. બેસનમાં રૂ.100નો ઘટાડો થતા ભાવ 7000-7100 રહ્યા હતા.\nસિંગતેલમાં રૂ.20, કપાસિયામાં 10 રૂપિયાનો ઘટાડો